《次韵杨县丞见寄》
宋代·沈与求

双瞳炯炯四筵倾，少日才堪赋两京。花县署曹聊试可，鳣堂传德尚流清。

横琴勿写峨峨志，引水当令㶁㶁鸣。后夜扁舟同泛月，野田端见绿芜平。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。